## La reunió entre Generalitat, ADIF i Ajuntament d’Alacant permet avançar en l’acord per a executar l’estació intermodal de TRAM d’Alacant

*** La trobada ha servit per a acostar postures sobre les qüestions plantejades pel Consell, que vol adjudicar les obres “al més prompte possible, quan es dispose de la cessió dels terrenys”
* S'ha acordat mantindre una nova trobada en les pròximes setmanes per a desenvolupar el marc d'actuació**

La reunió mantinguda a Madrid entre representants de la Generalitat Valenciana, l’Ajuntament d’Alacant i responsables de l’àrea de patrimoni d’ADIF ha permés avançar en el contingut sobre el conveni que ha d’establir les bases per a executar les obres de la futura estació intermodal de TRAM d’Alacant, si bé hi ha qüestions que seguixen pendents de resoldre.

En esta trobada de treball han participat el secretari autonòmic d’Infraestructures i Transports, Vicente Dómine; el gerent de Ferrocarrils de la Generalitat Valenciana (FGV), Alfonso Novo; el regidor de Mobilitat, Carlos de Juan, i el director de Patrimoni, Alfredo Cabello.

Vicente Dómine ha destacat que “estem treballant per a aconseguir les millors condicions que permeten executar el gran projecte que suposa la construcció de l’estació intermodal, l’autèntic cor del transport a Alacant, per a la que és hui dia la quarta província d’Espanya en qüestió de mobilitat i un gran pol turístic i industrial”.

El secretari autonòmic ha explicat que les tres administracions han acordat una nova trobada, que se celebrarà a principis de desembre per a “continuar progressant en el projecte”, i ha destacat que la voluntat de les parts és que s’adjudiquen les obres “al més prompte possible i quan es dispose de la cessió dels terrenys”.

El secretari autonòmic ha destacat que “volem projectar un gran intercanviador únic amb el treball conjunt de les tres administracions públiques, reobrint una nova etapa de col·laboració totalment diferent de la que hi havia fins ara, per a aconseguir este objectiu, que és tindre un dels grans nusos de transport d’Espanya, ja que Alacant suposa el 4 % de la població nacional, amb 3,5 milions de persones a l’estiu, i unes característiques de transport subjectes a les necessitats de residents i turistes”.

Així mateix, ha expressat que la Generalitat i l’Ajuntament d’Alacant atorguen al projecte una “gran importància”, com ho demostra “el pressupost de 130 milions d’euros que es destinaran perquè la costa i l’àrea metropolitana tinguen una connexió directa d’alta velocitat amb el TRAM –i en un futur amb el corredor mediterrani–, que connecta les dos Marines, la rodalia del Vinalopó i la rodalia d’Alacant i Múrcia, que cal millorar, incloent-hi l’estació de l’aeroport”.

**Al·legacions al protocol**

Després de les seues al·legacions a l’esborrany de protocol, els responsables de la Generalitat han traslladat a ADIF les seues propostes respecte del contingut del conveni. Entre altres qüestions han demanat establir un termini concret per a la cessió dels terrenys i disposar d’estos terrenys sense necessitat de fer front a contraprestació econòmica a favor de l’Estat. La Generalitat també ha traslladat a ADIF la necessitat de no supeditar este acord a decisions urbanístiques futures, que han de ser independents a l’execució del gran intercanviador.

Finalment, des de la Generalitat han mostrat la seua determinació de garantir tècnicament i jurídicament el projecte, sens dubte, d’interés prioritari estatal i autonòmic.

Vicente Dómine hi ha afegit que les tres institucions implicades —Govern central, Generalitat i Ajuntament d’Alacant— “hem de treballar en la mateixa direcció perquè este conveni regule les bases per a la construcció de la gran estació intermodal que connecte l’àrea metropolitana d’Alacant amb la costa i l’alta velocitat”.

Fecha: 08/11/2023